KLASA: 034-05/24-01/135

URBROJ: 711-02-01/05-2024-04

Zagreb, 18. listopada 2024.

**GORDAN KAPOVIĆ**

**direktor trgovačkog društva**

**OIV Towers COM d.o.o.**

**za usluge i trgovinu**

**Predmet: mišljenje na zahtjev obveznika Gordana Kapovića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 18. rujna 2024. zaprimilo zahtjev za davanjem dopune mišljenja koji je podnio Gordan Kapović, direktor trgovačkog društva OIV Towers COM d.o.o. za usluge i trgovinu.

U podnesenom zahtjevu obveznik je nastavno na mišljenje Povjerenstva KLASA: 034-05/24-01/28, URBROJ: 711-02-01/04-2024-04, od 16. veljače 2024. zatražio dopunu istoga u dijelu koji se odnosi na izuzimanje od donošenja odluka i sklapanja ugovora koji utječu na poslovni interes poslodavaca kod kojih je bio u radnom odnosu u posljednje dvije godine prije stupanja na dužnost. Dalje je pojasnio da bi prema spomenutom mišljenju u naprijed navedenim odlukama mogla odlučivati Skupština trgovačkog društva te da Skupštinu trgovačkog društva (tvrtke kćeri - OIV Towers COM d.o.o.) čini Uprava matičnog društva (Odašiljači i veze d.o.o.) odnosno radi se o istim osobama.

Obveznik se na traženje Povjerenstva porukom e-pošte od 4. listopada 2024. dodatno očitovao da trgovačko društvo OIV Towers COM d.o.o. nema drugih zaposlenih osoba te da prema planu poslovanja nema niti potrebu za dodatnim zapošljavanjima.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 62. sjednici održanoj 18. listopada 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

U postupku davanja mišljenja KLASA: 034-05/24-01/28, URBROJ: 711-02-01/04-2024-04, od 16. veljače 2024. Povjerenstvo je utvrdilo da je obveznik Gordan Kapović tada bio zaposlenik trgovačkog društva Odašiljači i veze d.o.o. na neupravljačkoj funkciji, dok je u trgovačkom društvu OIV Towers COM d.o.o. bio član Uprave - direktor.

Povjerenstvo je u navedenom mišljenju pored ostalog istaknulo da je obveznik, imajući u vidu kako članak 9. ZSSI-a ne predviđa izuzetke niti u slučaju da se radi o povezanim društvima u smislu Zakona o trgovačkim društvima, obvezan u obnašanju dužnosti izuzeti se od postupanja ako bi se radilo o poslovnom odnosu društva OIV Towers COM d.o.o. s društvom poslodavca Odašiljači i veze d.o.o. te da bi u tom slučaju o donošenju odluka odnosno sudjelovanja u donošenju odluka i sklapanju ugovora koji utječu na poslovni interes trgovačkog društva Odašiljači i veze d.o.o. mogla odlučivati Skupština trgovačkog društva OIV Tower COM d.o.o.

Kako je obveznik u svom zahtjevu za dopunom mišljenja od 25. rujna 2024. pojasnio da Skupštinu trgovačkog društva (tvrtke kćeri - OIV Towers COM d.o.o.) čini Uprava matičnog društva (Odašiljači i veze d.o.o.) odnosno da se radi o istim osobama, Povjerenstvo upućuje obveznika da je sukladno izričitoj odredbi ZSSI-a dužan izuzeti se od postupanja prilikom donošenja odluka odnosno sudjelovanja u donošenju odluka i sklapanju ugovora koji utječu na poslovni interes trgovačkog društva Odašiljači i veze d.o.o. pri čemu na poduzimanje radnji u tim postupcima može opunomoćiti drugu osobu, a kako bi sačuvao vlastitu vjerodostojnost i dostojanstvo povjerene mu dužnosti te povjerenje građana.

Povjerenstvo napominje da nije ovlašteno ulaziti u područje poslovne politike trgovačkih društava te predlagati ili nalagati poduzimanje konkretnih mjera koje bi bile preduvjet za postupanje sukladno članku 9. stavku 2. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Gordan Kapović, elektroničkom poštom
2. Objava na internetskoj stranici Povjerenstva
3. Pismohrana